Sorring
Sorring, landsby 14 km øst for Silkeborg; 1119 indb. (2013). Sorring har de senere år oplevet betydelig vækst i befolkningstallet; mange er pendlere til Silkeborg og til dels Aarhus.
Sorring og dens omegn er navnlig kendt for en omfattende produktion af blyglaseret lertøj siden slutningen af 1700-t., Sorringlertøj. I 1800-t. leverede Sorring og omegns pottemagerværksteder ca. 40% af hele landets lervareproduktion. I 1870 taltes 70 værksteder med tilsammen omkring 200 beskæftigede; i dag (2013) findes der ét pottemagerværksted, Sorring Lervarefabrik, hvortil der siden 2002 er tilknyttet en butik. Maleren Asger Jorn skabte på lervarefabrikken omkring 200 unikke keramiske værker.
Øst for Sorring, 147 m.o.h., ligger gravhøjen Sorring Loddenhøj, formentlig fra ældre bronzealder. På toppen findes en trigonometrisk station.
Sorring ligger i Silkeborg Kommune. 